Geloofsvrae: Die Doop: Misverstande - www.bybelkennis.co.za
Geloofsvrae: Die Doop: Misverstande – Adrio König
Daar was 'n keuse om die doop in die hoofstuk oor die kerk te behandel of hier by die heilsweg. Dit is 'n moeilike besluit omdat die doop eintlik in albei posisies pas. Een van die betekenisse van die doop is inlywing in die kerk, maar dit het ook die ruimer betekenis van inlywing in die heil. 'n Mens sou dit selfs 'n heilsmiddel kon noem. Om dit te beklemtoon, word dit hier behandel.
Die verskille oor de kinderdoop het veroorsaak dat daar min aandag aan die doop as sodanig gegee is. Daar is gekonsentreer op argumente vir of teen die kinderdoop. Die saak is nog vererger deur allerlei onnoukeurighede en misverstande. Dit is voorgestel as 'n stryd tussen die kinderdoop en die grootdoop – wat tog onsinnig is, omdat geen kerk nog ooit die grootdoop verwerp het nie. Wat sou so 'n kerk maak met iemand wat tot geloof kom uit 'n ander godsdiens? Dit is ewe onnoukeurig om besprinkeling en onderdompeling teenoor mekaar te stel omdat die kerke van Gereformeerde oorsprong beide doopmetodes erken al beoefen hulle meestal net die besprinkeling.
Dit is dus goed om van die begin af duidelik te sê waaroor dit gaan. Dit gaan oor die vraag of die kinderdoop naas die grootdoop 'n aanvaarbare vorm van doop is, en of die besprinkeling naas die onderdompeling 'n aanvaarbare doopmetode is. Die kerke wat dit verwerp, is nie `grootdoopkerke' nie – alle kerke erken die grootdoop – hulle is kerke wat teen die kinderdoop en die besprinkeling is. En die kerke wat dit aanvaar, is nie `kinderdoopkerke' en `besprinkelingskerke' nie, hulle erken ook die grootdoop en die onderdompeling. Hulle is kerke wat beide vorme erken.
Die konsentrasie op die verskil oor die kinderdoop en die besprinkeling het meegebring dat daar min aandag aan die doop as sodanig gegee is. Daarom gee ons eers spesifiek aandag daaraan.